पिता मियांसिंह दा लौह्‌की उमरी च सुर्गबास होई जाने परैंत्त संसारसिंह गी नौकरी करने पेई गेई ते उस बेलै दी राजपूत प्रथा मताबक संसारसिंह होरे फौजी नौकरी करी लैती। जे०सी०साठे हुन्दे मताबक ओ ‘रघुप्रताप’ नां दी यूनटै च सपाही दी स्हीयता च भरथी होए हे ब थोह्‌ड़ा-मता पढ़े-लिखे होने कारण तौले गै ‘नायक’ दे औह्‌दे पर पुज्जी गे। फ्ही रुड़की जाइयै सर्वेयर दा मतिहान पास कीता जिसदे फलसरूप उंदी तरक्की करियै उनें गी ‘नान-कमीशन’ अफसर बनाई दित्ता गेआ, उनें दिनें दी राजपूतें च चली आई दी परम्परा अनुसार उंदे सभनें भ्रांएं किश समें लेई फौजी नौकरी कीती फी पिच्छुआं हरिसिंह पुलस-अफसर बनी गेआ। सभनें शा निकड़ा कुमेर सिंह लैफ्टीनैंट करनैल गौरी नंदन साठे (जे. सी. साठे हुन्दे दादा) जरियै उंदी गै यूनटा च भरथी होई गेआ हा। संसार सिंह होरें गी जद पता लग्गा जे कुमेर सिंह स्कूली पढाई छोड़यै फौजा च भरथी होई गेआ ऐ तां उनें हुंदे कप्तान देवी सरन साठे होरें गी बिच पोआइयै कुमेर सिंह दा नामा गौरी नंदन हुंदे शा फौजा चा कटोआइयै उसी अखनूर परताई भेजेआ। बशक्क बाद कुमेर सिंह पंजाब रैजीमैंट दी “रुद्रशिवानाभ इन्फेंटरी दी बटालियन (Rudra Shivnabh Infrantry, Battalion) च 1913 ई० च भरथी होई गेआ। जम्मू-कशमीर दा रियास्ती पुलस-बैंड ते केन्द्री सीमा सुरक्षा बल दे बैंड दा श्रीगणेश कुमेर सिंह ने हगै कीता दा ऐ।”